ਨੌਜਵਾਨ ਨਿਰਦੇਸ਼ਕ ਅਨੁਰਾਗ ਸਿੰਘ ਦੀ ਪਲੇਠੀ ਅਤੇ ਦੇਸ਼-ਵਿਦੇਸ਼ ਵਿੱਚ ਸਫ਼ਲਤਾ ਦੇ ਨਵੇਂ ਕੀਰਤੀਮਾਨ ਸਥਾਪਤ ਕਰ ਰਹੀ ਫ਼ਿਲਮ ‘ਯਾਰ ਅਣਮੁੱਲੇ’ ਵਿੱਚ ਨਿਭਾਏ ‘ਜੱਟ ਟਿੰਕਾ’ ਦੇ ਕਿਰਦਾਰ ਦੁਆਰਾ ਸਿਨੇਦਰਸ਼ਕਾਂ ਦਾ ਅਥਾਹ ਪਿਆਰ, ਸਨੇਹ ਹਾਸਲ ਕਰਨ ਵਾਲੇ ਪ੍ਰਤਿਭਾਸ਼ਾਲੀ ਅਦਾਕਾਰ ਹਰੀਸ਼ ਵਰਮਾ ਦੇ ਨਾਂ ਦਾ ਸ਼ੁਮਾਰ ਅੱਜ ਪੰਜਾਬੀ ਸਿਨੇਮਾ ਦੇ ਮੂਹਰਲੀ ਕਤਾਰ ਦੇ ਅਦਾਕਾਰਾਂ ਵਿੱਚ ਕੀਤਾ ਜਾਣਾ ਲੱਗਾ ਹੈ। ਪੰਜਾਬੀ ਥੀਏਟਰ ਦੇ ਭੀਸ਼ਮ ਪਿਤਾਮਾ ਮੰਨੇ ਜਾਂਦੇ ਰਹੇ ਸਵ. ਗੁਰਸ਼ਰਨ ਸਿੰਘ ਦੁਆਰਾ ਨਿਰਦੇਸ਼ਤ ਨਾਟਕਾਂ ਰਾਹੀਂ ਆਪਣੇ ਅਭਿਨੈ ਕਰੀਅਰ ਦਾ ਆਗਾਜ਼ ਕਰਨ ਵਾਲੇ ਹਰੀਸ਼ ਦੇ ‘ਕਲਰਜ਼ ਚੈਨਲ’ ‘ਤੇ ਆਨ ਏਅਰ ਸੀਰੀਅਲ ‘ਨਾ ਆਨਾ ਇਸ ਦੇਸ ਲਾਡੋ’ ਵਿੱਚ ਨਿਭਾਏ ਜਾ ਰਹੇ ਦਮਦਾਰ ਕਿਰਦਾਰ ਨੂੰ ਵੀ ਦਰਸ਼ਕਾਂ ਵੱਲੋਂ ਭਰਵਾਂ ਹੁੰਗਾਰਾ ਮਿਲ ਰਿਹਾ ਹੈ। ਪੰਜਾਬੀ ਫ਼ਿਲਮ ਇੰਡਸਟਰੀਜ ਦੇ ਨਾਲ-ਨਾਲ ‘ਬਾਲੀਵੁੱਡ’ ਵਿੱਚ ਵੀ ਕਾਮਯਾਬੀ ਦੀਆਂ ਮਾਣਮੱਤੀਆਂ ਰਾਹਾਂ ਦਾ ਸਫ਼ਰ ਤੈਅ ਕਰ ਰਹੇ ਇਸ ਹੋਣਹਾਰ ਅਦਾਕਾਰ ਨਾਲ ਉਨ੍ਹਾਂ ਦੇ ਅਭਿਨੈ ਕਰੀਅਰ ਦੇ ਵੱਖ-ਵੱਖ ਪਹਿਲੂਆਂ ਬਾਰੇ ਹੋਈ ਗੱਲਬਾਤ ਦੇ ਪੇਸ਼ ਹਨ ਸੰਖੇਪ ਅੰਸ਼:

ਸਵਾਲ: ‘ਯਾਰ ਅਣਮੁੱਲੇ’ ਨੂੰ ਚੁਫੇਰਿਓਂ ਮਿਲ ਰਹੀ ਸਫ਼ਲਤਾ ਨਾਲ ਕਿੰਜ ਲੱਗ ਰਿਹੈ?
ਹਰੀਸ਼: ਆਪਣੀ ਖ਼ੁਸ਼ੀ ਨੂੰ ਲਫ਼ਜ਼ਾਂ ਵਿੱਚ ਬਿਆਨ ਨਹੀਂ ਕਰ ਸਕਦਾ। ਪ੍ਰਮਾਤਮਾ ਦਾ ਸ਼ੁਕਰਗੁਜ਼ਾਰ ਹਾਂ ਕਿ ਸਾਡੀ ਪੂਰੀ ਟੀਮ ਖਾਸਕਰ ਨਿਰਦੇਸ਼ਕ ਅਨੁਰਾਗ ਨੇ ਜੋ ਮਿਹਨਤ ਖ਼ੁਦ ਕੀਤੀ ਅਤੇ ਸਾਥੋਂ ਕਰਵਾਈ, ਉਹ ਰੰਗ ਲਿਆਈ।

ਸਵਾਲ: ਇਸ ਫ਼ਿਲਮ ਵਿੱਚ ਤੁਹਾਡਾ ਕਿਰਦਾਰ ਦਰਸ਼ਕਾਂ ਵੱਲੋਂ ਬੇਹੱਦ ਸਰਾਹਿਆ ਗਿਆ। ਕੀ ਇਸ ਕਿਰਦਾਰ ਨੂੰ ਏਨੀ ਲੋਕਪ੍ਰਿਅਤਾ ਮਿਲਣ ਦੀ ਉਮੀਦ ਸੀ?
ਹਰੀਸ਼: ਇਸ ਗੱਲ ਦਾ ਸਿਹਰਾ ਵੀ ਮੈਂ ਅਨੁਰਾਗ ਜੀ ਨੂੰ ਦੇਣਾ ਚਾਹਾਂਗਾ, ਜਿਨ੍ਹਾਂ ਫ਼ਿਲਮ ਦੀ ਸਕ੍ਰਿਪਟ ਲਿਖਦਿਆਂ ਹੀ ਇਸ ਕਿਰਦਾਰ ਲਈ ਮੇਰੀ ਚੋਣ ਕਰ ਲਈ, ਹਾਲਾਂਕਿ ਇਸ ਚੋਣ ਨੂੰ ਲੈ ਕੇ  ਉਨ੍ਹਾਂ ਦੇ ਕੁਝ ਨਜ਼ਦੀਕੀ ਸੰਤੁਸ਼ਟ ਨਹੀਂ ਸਨ ਕਿਉਂਕਿ ਇਸ ਤੋਂ ਪਹਿਲਾਂ ਮੈਂ ਮਿਸ ਪੂਜਾ ਦੀ ‘ਪੰਜਾਬਣ’ ‘ਚ ਗ੍ਰੇ ਸ਼ੇਡ ਨੈਗੇਟਿਵ ਕਿਰਦਾਰ ਨਿਭਾਅ ਚੁੱਕਾ ਸਾਂ, ਜਿਸ ਕਾਰਨ ਸਿਨੇਮਾ ਸਾਥੀਆਂ ਨੂੰ ਇਹ ਉਮੀਦ ਨਹੀਂ ਸੀ ਕਿ ਮੈਂ ਕਾਮੇਡੀ ਟੱਚ ਭਰਪੂਰ ਕਿਰਦਾਰ ਨਾਲ ਇਨਸਾਫ਼ ਕਰ ਸਕਾਂਗਾ। ਮੈਂ ਧੰਨਵਾਦੀ ਹਾਂ ਅਨੁਰਾਗ ਜੀ ਦਾ ਜਿਨ੍ਹਾਂ ਮੇਰੇ ਪ੍ਰਤੀ ਸਾਰੀਆਂ ਨਕਾਰਾਤਮਕ ਗੱਲਾਂ ਨੂੰ ਮਨੋ ਵਿਸਾਰਦੇ ਹੋਏ ਇਹ ਰੋਲ ਮੇਰੀ ਹੀ ਝੋਲੀ ਪਾਇਆ ਅਤੇ ਮੈਨੂੰ ਇਸ ਗੱਲ ਦੀ ਤਸੱਲੀ ਹੈ ਕਿ ਉਨ੍ਹਾਂ ਦੀ ਲਗਾਤਾਰ ਹੌਸਲਾ-ਅਫ਼ਜਾਈ ਦੀ ਬਦੌਲਤ ਹੀ ਮੈਂ ਇਸ ਕਿਰਦਾਰ ਨੂੰ ਸਹੀ ਤਰ੍ਹਾਂ ਨਿਭਾਉਣ ਵਿੱਚ ਸਫ਼ਲ ਹੋ ਸਕਿਆ।

ਸਵਾਲ: ਅਭਿਨੈ ਵੱਲ ਆਉਣ ਦਾ ਸਬੱਬ ਕਿਵੇਂ ਬਣਿਆ?
ਹਰੀਸ਼: ਸ਼ੌਕ ਤਾਂ ਬਚਪਨ ਤੋਂ ਹੀ ਸੀ, ਜੋ ਗੌਰਮਿੰਟ ਕਾਲਜ ਮੁਹਾਲੀ ਪੜ੍ਹਦਿਆਂ ਮਨ ‘ਤੇ ਹੋਰ ਹਾਵੀ ਹੋਣ ਲੱਗ ਪਿਆ। ਇਸ ਦੌਰਾਨ ਚਾਅ-ਚਾਅ ‘ਚ ਸਵਰਗੀ ਗੁਰਸ਼ਰਨ ਭਾਅ ਜੀ ਦੇ ਨਾਟਕਾਂ ਨਾਲ ਜੁੜਨ ਦਾ ਅਵਸਰ ਮਿਲਿਆ, ਜਿਨ੍ਹਾਂ ਦੀ ਨਿਰਦੇਸ਼ਨਾਂ ‘ਚ ਕੀਤੇ ਨਾਟਕ ‘ਗਾਥਾ ਗਦਰ ਤੋਂ ਇਨਕਲਾਬ ਤਕ’, ‘ਝੂਠੇ ਟੁਕੜੇ’, ‘ਮੁਨਸ਼ੀ ਖਾਨ’ ਹੀ ਮੈਨੂੰ ਅਭਿਨੈ ਖੇਤਰ ਦੀਆਂ ਪਗਡੰਡੀਆਂ ‘ਤੇ ਅੱਗੇ ਹੀ ਅੱਗੇ ਲਿਜਾਣ ਵਿੱਚ ਬੇਹੱਦ ਸਹਾਈ ਸਾਬਤ ਹੋਏ।

ਸਵਾਲ: ਥੀਏਟਰੀ ਜੀਵਨ ਦੀਆਂ ਅਹਿਮ ਪ੍ਰਾਪਤੀਆਂ?
ਹਰੀਸ਼: ਗੁਰਸ਼ਰਨ ਭਾਅ ਜੀ ਨਾਲ ਦੁਨੀਆਂ ਭਰ ਵਿੱਚ ਨਾਟਕ ਕਰਨ ਦੇ ਮਾਣਮੱਤੇ ਅਵਸਰ ਹਾਸਲ ਹੋਏ, ਜਿਸ ਦੌਰਾਨ ਕੀਤੇ ਸਾਰੇ ਹੀ ਨਾਟਕਾਂ ਨੂੰ ਆਪਣੇ ਅਭਿਨੈ ਜੀਵਨ ਦੀਆਂ ਅਹਿਮ ਪ੍ਰਾਪਤੀਆਂ ਮੰਨਦਾ ਹਾਂ, ਜਿਨ੍ਹਾਂ ਦੀ ਬਦੌਲਤ ਅੱਜ ਸਿਨੇਮਾ ਖੇਤਰ ਦਾ ਗੌਰਵਸ਼ਾਲੀ ਪੈਂਡਾ ਤੈਅ ਕਰ ਰਿਹਾ ਹਾਂ।

ਸਵਾਲ: ਰੰਗਮੰਚ ਤੋਂ ਸਿਨੇਮਾ ਦੇ ਕਾਮਯਾਬ ਸਫ਼ਰ ਦੌਰਾਨ  ਕਿੰਜ ਮਹਿਸੂਸ ਹੋ ਰਿਹੈ,ਇਸ ਬੇਮਿਸਾਲ ਸਫ਼ਲਤਾ ਤੋਂ?
ਹਰੀਸ਼: ਥੀਏਟਰ ਜੀਵਨ ਤੋਂ ਲੈ ਕੇ  ਹੁਣ ਤਕ ਤੈਅ ਕੀਤੇ ਗਏ ਆਪਣੇ ਅਭਿਨੈ ਸਫ਼ਰ ਵੱਲ ਨਜ਼ਰਸਾਨੀ ਕਰਦਾ ਹਾਂ ਤਾਂ ਥੀਏਟਰੀ ਤਜਰਬੇ ਕਾਰਨ ਹੀ ਮਿਲੀ ਇਸ ਸ਼ਾਨਦਾਰ ਸਫ਼ਲਤਾ ‘ਤੇ ਜਿੱਥੇ ਖ਼ੁਸ਼ੀ ਮੁਹਿਸੂਸ ਹੁੰਦੀ ਹੈ, ਉੱਥੇ ਗੁਰਸ਼ਰਨ ਭਾਅ ਜੀ ਦੀ ਕਮੀ ਵੀ ਮਨ ਨੂੰ ਬੇਹੱਦ ਖਲਦੀ ਹੈ। ਉਨ੍ਹਾਂ ਨਾਲ ਬਿਤਾਏ ਰੰਗਮੰਚ ਜੀਵਨ ਦੇ ਉਹ ਪਲ ਮੇਰੀ ਜ਼ਿੰਦਗੀ ਦਾ ਅਜਿਹਾ ਸਰਮਾਇਆ ਹਨ ਜਿਨ੍ਹਾਂ ਨੂੰ ਮੈਂ ਸਾਰੀ ਜ਼ਿੰਦਗੀ ਆਪਣੇ ਪੱਲੇ ਨਾਲ ਬੰਨ੍ਹ ਕੇ ਰੱਖਾਂਗਾ। ਪੰਜਾਬੀ ਥੀਏਟਰ ਦੇ ਵਜੂਦ ਨੂੰ ਜ਼ਿੰਦਾ ਰੱਖਣ ਲਈ ਜ਼ਿੰਦਗੀ ਦੇ ਆਖਰੀ ਲਮਹੇਂ ਤਕ ਯਤਨਸ਼ੀਲ ਰਹੇ ਸਵ. ਗੁਰਸ਼ਰਨ ਸਿੰਘ  ਭਾਅ ਜੀ ਦੇ ਨਾਟਕਾਂ ਵਿੱਚ ਕੰਮ ਕਰਦਿਆਂ ਅਤੇ 200 ਰੁਪਏ ਪ੍ਰਤੀ ਦਿਨ ਦਾ ਮਿਹਨਤਾਨਾ ਹਾਸਲ ਕਰਕੇ ਜੋ ਖ਼ੁਸ਼ੀ ਅਤੇ ਸੰਤੁਸ਼ਟੀ ਉਸ ਸਮੇਂ ਮਹਿਸੂਸ ਹੁੰਦੀ ਸੀ, ਅਜਿਹਾ ਅਹਿਸਾਸ ਅੱਜ ਮਿਲ ਰਹੇ ਲੱਖਾਂ ਹਜ਼ਾਰਾਂ ਨਾਲ ਵੀ ਨਹੀਂ ਹੋ ਰਿਹਾ।


ਸਵਾਲ: ਨਵੇਂ ਪ੍ਰਾਜੈਕਟ?
ਹਰੀਸ਼: ਫ਼ਿਲਹਾਲ ਤਾਂ ਪੂਰਾ ਧਿਆਨ ‘ਨਾ ਆਨਾ ਇਸ ਦੇਸ ਲਾਡੋ’ ‘ਤੇ ਕੇਂਦਰਤ ਕਰ ਰਿਹਾ ਹਾਂ, ਇਸ ਤੋਂ ਇਲਾਵਾ ਪੰਜਾਬੀ ਫ਼ਿਲਮਾਂ ਦੇ ਆਫਰ ਵੀ ਲਗਾਤਾਰ ਆ ਰਹੇ ਹਨ ਪਰ ਮੇਰੀ ਤਵੱਜੋ ਕੇਵਲ ਅਜਿਹੀਆਂ ਫ਼ਿਲਮਾਂ ਦੀ ਚੋਣ ਕਰਨ ਦੀ ਹੀ ਰਹੇਗੀ, ਜੋ ‘ਯਾਰ ਅਣਮੁੱਲੇ’ ਦੇ ਪੱਧਰ ਦੀਆਂ ਹੋਣਗੀਆਂ।

ਸਵਾਲ: ਇਸ ਮੁਕਾਮ ਤਕ ਪਹੁੰਚਣ ਲਈ ਕਿਨ੍ਹਾਂ ਸ਼ਖ਼ਸੀਅਤਾਂ ਦਾ ਅਹਿਮ ਯੋਗਦਾਨ ਮੰਨਦੇ ਹੋ?
ਹਰੀਸ਼:ਸਭ ਤੋਂ ਪਹਿਲਾਂ ਤਾਂ ਆਪਣੀ ਮਾਂ ਸ੍ਰੀਮਤੀ ਰੇਖਾ ਵਰਮਾ, ਪਿਤਾ ਰਮੇਸ਼ ਵਰਮਾ ਦੀਆਂ ਦੁਆਵਾਂ  ਨੂੰ ਸਿਜਦਾ ਕਰਦਾ ਹਾਂ, ਜਿਨ੍ਹਾਂ ਦੀ ਲਗਾਤਾਰ ਹੌਸਲਾ-ਅਫ਼ਜ਼ਾਈ ਦੀ ਬਦੌਲਤ ਅੱਜ ਆਪਣੇ ਸੁਪਨਿਆਂ ਨੂੰ ਸਾਕਾਰ ਕਰ ਰਿਹਾ ਹਾਂ। ਇਸ ਤੋਂ ਇਲਾਵਾ ਅਨੁਰਾਗ ਜੀ, ਸਰਗੀ ਜੀ  (ਕੋ ਸਟਾਰ ਨਾ ਆਨਾ ਇਸ ਦੇਸ ਲਾਡੋ) ਅਤੇ ਦੋਸਤਾਂ, ਮਿੱਤਰਾਂ ਦਾ ਵੀ ਧੰਨਵਾਦੀ ਹਾਂ, ਜੋ ਲਗਾਤਾਰ ਅੱਗੇ ਵਧਣ ਲਈ ਪ੍ਰੇਰ ਰਹੇ ਹਨ।

ਪ੍ਰਸ਼ਨਃ ਸੀਰੀਅਲ ‘ਨਾ ਆਨਾ ਇਸ ਦੇਸ ਲਾਡੋ’ ਦਾ ਨਿਰਦੇਸ਼ਕ ਕੌਣ ਹੈ?


ਉੱਤਰਃ ਸੀਰੀਅਲ ‘ਨਾ ਆਨਾ ਇਸ ਦੇਸ ਲਾਡੋ’ ਦਾ ਨਿਰਦੇਸ਼ਕ ਗੁਰਸ਼ਰਨ ਸਿੰਘ ਹੈ।